In so hoher swebender wunne
IN so hoher swebender wunne·
so gestv̊nt min herze an froͤiden nie·
ich var als ich fliegen kvnne·
mit gedanken iemer vmbe sie·
sit dc mich ir trost enphie·
der mir dvr die sele min mitten in dc herze gie·

Swas ich wunnekliches schǒwe·
das spil gegen der wunne die ich han·
lvft vnd erde walt vnd ǒwe·
svlnt die zit der froͤide min enphan·
mir ist komen ein hv́gender wan·
vnd ein wunneklicher trost des min mv̊t sol hohe stan·

Wol dem wunneklichen mere·
dc so sůsse dvr min ore erklanc·
vnd der sanfte tv̊nder swere·
dú mit froͤiden in min herze sanc·
da von mir ein wunne entspranc
dú vor liebe alsam ein tǒ mir vs von den ougen dranc·

Selig si dú svͤsse stvnde·
selic si dú zit der werde tac·
do dc wort gie von ir mvnde·
dc dem herzen min so nahen lag·
dc min lip von froͤiden erschrac·
vnd enweis von liebe ioch was ich von ir sprechen mac·

Deutsche Philologie
Deutschland
12. Jahrhundert
13. Jahrhundert
Mittelhochdeutsch
Versdichtung
Codex Manesse